**ПОЗИЦИЯ**

**на Българска агрохранителна камара относно цените и качеството на храните, и справедливото разпределяне на добавената стойност между участниците в агрохранителната верига**

Темата за цените в агрохранителната верига и справедливото разпределение на добавената стойност между всички участници е от изключителна обществена значимост. През последните седмици този въпрос придоби особена тежест както за гражданите, така и за политиците, което отразява нарастващите предизвикателства, пред които е изправен целият агрохранителен сектор. Икономическата криза, намаляващата покупателна способност на населението, пазарните изкривявания и трудностите, пред които е изправено българското селско стопанство, засилиха дискусията по темата и доведоха до редица предложения за законодателни промени и иинициативи. В тази връзка в публичното пространство се обсъждат различни мерки – от промяна на съществуващото законодателство до въвеждане на нови закони и регулации. Българска агрохранителна камара (БАхК) счита, че всяко подобно предложение следва да бъде внимателно анализирано, за да се избегнат прибързани политически решения, неефективна административна намеса и допълнителни пазарни изкривявания.

БАхК подкрепя **комплексен и балансиран подход**, който включва както законодателни, така и незаконодателни инициативи, насочени към:

* **укрепване на позицията на земеделските стопани** във веригата за доставки на селскостопански и хранителни продукти, вкл. въвеждане на предпазен механизъм гарантиращ, че производителите не са принудени да продават под себестойност;
* постигане на по-справедливо разпределяне на добавената стойност между производители, преработватели, търговци, потребители- между всички участници във веригата за доставка на храни;
* повишаване на прозрачността на пазара и ограничаване на нелоялните търговски практики;
* изграждане на по-голямо доверие между участниците във веригата и осигуряване на предвидимост и устойчивост за бизнеса и потребителите.

**Подобряване на договорните отношения и премахване на нелоялни практики:** БАхК счита за приоритетно да се засили защитата на земеделските производители и производителите на храни от нелоялни търговски практики, включително:

* „обратното фактуриране“, при което търговците с доминираща позиция налагат финансови задължения на доставчиците;
* неясни и дискриминационни договорни клаузи, които поставят земеделските стопани и производителите на храни в неравностойно положение, и не отчитат динамиката на пазара и разходите на производителите;
* липса на предвидимост в договорите, което води до едностранни промени в условията на доставките и заплащането.

**Държавни стандарти за основните хранителни продукти, забрана за имитиращи продукти и стриктен контрол:** Въвеждането на държавни стандарти, забраната на имитиращите продукти и засиленият контрол са **ключови инструменти за защита на потребителите, стимулиране на местното производство и осигуряване на прозрачност и справедливост в хранителния сектор.** Тези мерки ще доведат до **по-здравословна хранителна среда, повишено доверие в хранителната индустрия и по-силна защита срещу нелоялни практики:**

* **Гарантиране на качеството и безопасността на храните** – Въвеждането на държавни стандарти за основните хранителни продукти ще осигури ясни изисквания за състав, качество и производство, което ще гарантира по-висока сигурност за потребителите и ще предотврати вноса и разпространението на нискокачествени или опасни храни, особено за вноса от трети страни.
* **Защита на потребителите от заблуждаващи практики** – Забраната на имитиращи продукти ще предотврати подвеждащото етикетиране и маркетинг, при което потребителите често купуват продукти с по-ниско качество, вярвайки, че са натурални или традиционни храни.
* **Подкрепа за българските производители и фермери** – Чрез установяване на ясни стандарти и контрол местните производители ще бъдат стимулирани да предлагат висококачествени храни, без да бъдат подложени на нелоялна конкуренция от евтини имитиращи продукти, които изкривяват пазара.
* **Стимулиране на прозрачността и доверието в хранителната индустрия** – Стриктният контрол върху изпълнението на стандартите ще осигури по-голяма прозрачност по цялата верига – от производителя до потребителя, намалявайки риска от измами и манипулации с продукти, които не отговарят на реалните очаквания на клиентите.
* **По-добро здраве на населението** – Качествените и естествени хранителни продукти намаляват риска от заболявания, свързани с неправилно хранене, като затлъстяване, диабет и сърдечно-съдови проблеми. Забраната на имитиращи продукти ще предотврати използването на некачествени заместители, съдържащи вредни добавки, трансмазнини и изкуствени съставки.
* **Изравняване на стандартите с добрите практики в ЕС** – В много европейски страни има ясни регулации и контрол върху качеството на основните храни. Прилагането на подобни стандарти в България ще допринесе за повишаване на конкурентоспособността на българските продукти както на вътрешния, така и на външния пазар.
* **Превенция срещу нелоялни търговски практики** – В момента много производители предлагат продукти с намален грамаж, по-ниско качество или подменени съставки, без това да бъде ясно обозначено. Държавните стандарти и контролът върху спазването им ще предотвратят подобни практики и ще осигурят по-честна конкуренция на пазара.

Не подкрепяме влагането на протеин от насекоми в традиционните храни, тъй като липсват достатъчно и убедителни изследвания за дългосрочното въздействие на тези нови протеини върху човешкия организъм и здраве. Освен това, потребителите имат право на информиран избор, а подобни съставки често се въвеждат без достатъчна прозрачност, без ясен обществен консенсус, което подкопава доверието в хранителната индустрия. Традиционните източници на протеин като месо, млечни продукти и растителни алтернативи са естествено съвместими с човешкия организъм, тъй като геномът ни е адаптиран към тях в продължение на хиляди години.

**Засилен и ефективен контрол при предлагането на храни, както и прецизиране на санкциите при установени нарушения**. Засилването на контрола и повишаването на ефективността в работата на контролните органи КЗП, КЗК и БАБХ ще допринесат за осигуряване на прозрачност и лоялност, и защита на потребителите от необосновано увеличение на цените в търговските вериги. С цел установяване на практики, които увреждат икономическите интереси на потребителите, като ограничават правото на свободен избор или предоставят заблуждаваща информация за цените и намаленията. Съвместните усилия на контролните органи са ключови за поддържане на справедлив и конкурентен пазар.

**Изработване и прилагане на механизъм, съгласно който при осъществяваните от контролните органи проверките да могат да присъстват и представители на браншови организации:** Считаме, че браншовите организации са важен посредник между бизнеса и държавата, като активността им е от съществено значение за ефективното справяне с предизвикателството с високите цени в хранителния сектор, нелоялните търговски практики, както и за ефективното регулиране на сектора - чрез конструктивни предложения и експертен подход, браншовите организации могат да допринесат за постигане на устойчиви резултати и реални подобрения в политиките, да подпомагат прозрачността и справедливостта в ценообразуването.

**Съответствие на стандартите за храни внос от трети страни с тези за българските храни, вкл. стриктен контрол за съответствието:** Стандартите за храните, внасяни от трети страни, трябва да отговарят на българските и европейски изисквания, за да се гарантира безопасността и здравето на потребителите, както и за да предпазят родните производители от нелоялна конкуренция. Ако тези продукти не спазват същите норми, съществува риск от наличие на вредни вещества, недостатъчен контрол върху съдържанието и по-ниско качество. Освен това, прилагането на еднакви стандарти създава справедлива конкурентна среда за българските производители, които спазват строгите европейски регулации. Накрая, високите изисквания към вносните храни защитават екологичните и етичните стандарти на производство, като предотвратяват вноса на продукти, произведени при съмнителни условия.

**Повишаване на прозрачността в ценообразуването:** Липсата на прозрачност в междинните етапи на веригата за доставки на храни често води до информационна асиметрия, което създава неефективност и позволява формирането на непропорционални маржове. БАхК подкрепя разработването на механизми, които ще позволят по-голяма прозрачност в ценовите процеси, като така се повиши доверието в системата и се даде възможност за по-добра предвидимост и справедливост на цените.

**Разработване на нови национални схеми за качество и насърчаване/подкрепа на тяхното прилагане, включително засилване прилагането на ЕС схемите за качество у нас:** Развитието на схемите за качество в земеделието и храните е ключов инструмент за повишаване на конкурентоспособността на производителите и осигуряване на високи стандарти за потребителите. В този контекст разработването на нови национални схеми за качество и тяхното популяризиране сред фермерите следва да бъде приоритет. През последните години ЕК инвестира значителни усилия в усъвършенстването на **системите за географски означения (**ЗНП/ЗГУ/ХТСХ**)**, които играят все по-важна роля в защитата и промотирането на местни продукти. Те не само утвърждават репутацията на земеделските продукти с традиционен произход, но и гарантират тяхното по-добро пазарно позициониране, като помагат на производителите да получат по-добра доходност за своите продукти.

**Идентичност на българските производители в търговските вериги:** Развитието на частните търговски марки на големите вериги постепенно обезличава идентичността на българските производители. БАхК счита, че трябва да бъдат обсъдени възможни механизми за запазване на разпознаваемостта на българските продукти, като същевременно се гарантира ясна дефиниция за „български продукт“ с точни критериите за произход, вложени суровини и собственост на капитала и се осигури тяхната разпознаваемост от потребителите чрез специален етикет или стикер „100 % български продукт“.

**Развитие на късите вериги на доставки и инфраструктурата за директни продажби:** Разширяването на възможностите за директни продажби и къси вериги на доставки ще допринесе за по-голяма стабилност на цените и по-добра позиция на фермерите на пазара. Необходими са промени в наредбата за директните доставки по отношение на повишаване на количествата и промяна на териториалните ограничения.

Същевременно считаме, че е важно при промяна/въвеждане/ на регулации да не водят до допълнителна административна тежест за производителите и да се избягва натиск върху изкупните цени, който би могъл да застраши икономическата устойчивост на сектора. Бихме приветствали по-детайлна дискусия относно прилагането на конкретните мерки, за да се гарантира, че те ще бъдат в полза на българските производители.

**Българска агрохранителна камара (БАхК)**

**11 март 2025 г.**

**гр. София**